ທ່ານໂອບາມາ ສັ່ງໃຫ້ດັດແກ້ທາງເລືອກຕ່າງໆ ກ່ຽວກັບຍຸທສາດ ໃນການເຮັດສົງຄາມ ຢູ່ອັຟການິສຖານ
ຂ່າວສຳຄັນອື່ນໆ: ທ່ານໂອບາມາ ພ້ອມແລ້ວ ໃນການ ອອກເດີນທາງ ໄປຢ້ຽມຢາມເອເຊັຽ ເທື່ອທຳອິດ; ທ່ານນາງ ຄລິນຕັນ ຮຽກຮ້ອງໃຫ້ປ່ອຍ ທ່ານນາງອອງຊານຊູຈີ ແບບບໍ
ເຈົ້າໜ້າທີ່ ອະວຸໂສທ່ານນຶ່ງ ຂອງທຳນຽບຂາວ ກ່າວວ່າປະທານາທິບໍດີ BARACK OBAMA ໄດ້ ຮຽກຮ້ອງໃຫ້ຄະນະທີ່ປຶກສາ ທາງດ້ານຄວາມ ໝັ້ນຄົງແຫ່ງຊາດຂອງທ່ານ ດັດແກ້ທາງເລືອກ ຕ່າງໆ ກ່ຽວກັບຍຸທສາດໃນການເຮັດສົງຄາມ ຂອງສະຫະຣັດ ໃນອັຟການິສຖານນັ້ນ ທ່ານ OBAMA ໄດ້ຮ້ອງຂໍໃຫ້ມີການດັດແປງແກ້ ໄຂດັ່ງກ່າວ ໃນມື້ວານນີ້ ໃນລະຫວ່າງການ ທົບທວນເທື່ອລ່າສຸດ ກ່ຽວກັບນະໂຍບາຍ ອັຟການິສຖານ ຂອງທ່ານ ເຈົ້າໜ້າທີ່ເວົ້າວ່າປະທານາທິບໍດີ OBAMA ຢາກໃຫ້ ຄະນະທີ່ປຶກສາ ຂອງທ່ານ ພິຈາຣະນາເບິ່ງວ່າທະຫານສະຫະຣັດ ຈະສາມາດ ມອບໂອນ ຄວາມຮັບຜິດຊອບ ໃນດ້ານ ຄວາມປອດພັຍ ໃຫ້ແກ່ຣັຖບານກາບູລ ໄດ້ແບບໃດ ແລະໃນເວລາໃດ ເຈົ້າໜ້າທີ່ ຣັຖບານ ສະຫະຣັດ ກ່າວວ່າທ່ານ OBAMA ຢາກໃຫ້ ປະທານາທິບໍດີ ອັຟການິສຖານ ທ່ານ HAMID KARZAIຮູ້ຢ່າງເປັນທີ່ຈະແຈ້ງວ່າ ພັນທະ ຂອງສະຫະຣັດ ໃນອັຟການິສຖານ ບໍ່ແມ່ນວ່າເປີດກວ້າງ ຢ່າງບໍ່ມີມື້ສິ້ນສຸດ ປະທານາທິບໍດີສະຫະ ຣັດ ທ່ານ BARACK OBAMA ອອກເດີນ ທາງໄປຢ້ຽມຢາມ ຂົງເຂດເອເຊັຽເປັນເທື່ອທຳ ອິດ ໃນວັນພະຫັດມື້ນີ້ ໂດຍມີເຣື່ອງ ເສຖກິດ ແລະການຂາດດຸນການຄ້າ ທີ່ເພີ້ມທະວີຂຶ້ນ ກັບຈີນນັ້ນ ເປັນຫົວຂໍ້ ສຳຄັນ ໃນການເຈຣະຈາ ຫາຣື ທຳນຽບຂາວ ກ່າວວ່າ ປະທານາທິບໍດີ OBAMA ຈະຖແລງ ກ່ຽວກັບ ການສ້າງວຽກເຮັດງານທຳແລະການເຕີບໂຕ ຂອງເສຖກິດ ກ່ອນທີ່ທ່ານ ຈະຂຶ້ນເຮືອບິນ ອອກເດີນທາງ ໄປເອເຊັຽ ການຢ້ຽມຢາມເອເຊັຽ ເປັນເວລາ 9 ມື້ ຂອງທ່ານ OBAMA ຈະເລີ້ມທີ່ກຸງ ໂຕກຽວປະເທດຍີ່ປຸ່ນ ແລະຮວມທັງ ການຢຸດແວ່ ທີ່ສິງກະໂປ ເພື່ອເຂົ້າຮ່ວມກອງປະຊຸມ ສຸດຍອດ ອົງການໆຮ່ວມມື ທາງດ້ານເສຖກິດ ໃນເຂດເອເຊັຽ-ປາຊີຟິກ ຫລື APECແລະຫລັງຈາກນັ້ນ ກໍຈະຢຸດແວ່ຢ້ຽມຢາມ ນະຄອນຊຽງໄຮ້ ກຸງປັກກິ່ງ ແລະກຸງໂຊລນະຄອນຫລວງ ຂອງເກົາຫລີໃຕ້ ທ່ານ OBAMA ໄດ້ກ່າວວ່າ ເວລາທ່ານເດີນທາງໄປຢ້ຽມຢາມ ປະເທດຈີນ ທ່ານຈະໄດ້ ໂອ້ລົມກັບຈີນ ກ່ຽວກັບເຣື່ອງການຕັ້ງຣາຄາ ເງິນຕຣາຂອງຈີນໃໝ່ ຕລອດທັງ ການຊຸກຍູ້ ໃຫ້ຜູ້ບໍຣິໂພກຊາວຈີນໃຊ້ຈ່າຍເງິນເພີ້ມຂຶ້ນ ຣັຖມຸນຕຣີການຕ່າງປະເທດ ສະຫະ ຣັດທ່ານນາງ HILLARY CLINTON ໄດ້ທຳ ການຮຽກຮ້ອງອີກຄັ້ງນຶ່ງ ໃຫ້ປ່ອຍ ທ່ານນາງອອງຊານ ຊູຈີ ຜູ້ນຳພັກຝ່າຍຄ້ານ ຂອງມຽນມາແບບບໍ່ມີເງື່ອນໄຂ ທ່ານນາງ CLINTON ກ່າວຕໍ່ພວກນັກຂ່າວ ທີ່ກຸງມະນີລາໃນວັນພະຫັດ ມື້ນີ້ວ່າ ຣັຖບານສະຫະຣັດ ເຊື່ອວ່າ ການຈັບກຸມຄຸມຂັງທ່ານນາງອອງຊານຊູຈີ ເປັນເວລາຫລາຍໆປີ ຜ່ານມານັ້ນ ແມ່ນບໍ່ມີເຫດຜົນໃດໆສນັບສນູນ ແລະກໍບໍ່ໄດ້ອິງໃສ່ ຄວາມວິຕົກກັງວົນໃດໆ ນອກເໜືອໄປຈາກບົດບາດຂອງທ່ານນາງ ໃນຖານະ ຜູ້ນຳພັກການເມືອງ ຝ່າຍຄ້ານ ພັກສັນນິບາດແຫ່ງຊາດເພື່ອປະຊາທິປະໄຕ ຂອງທ່ານນາງ ອອງຊານຊູຈີ ໄດ້ຊະນະການເລືອກຕັ້ງ ໃນປີ 1990ແຕ່ໄດ້ຖືກຫ້າມ ບໍ່ໃຫ້ເຂົ້າກຳອຳນາດ ທ່ານນາງໄດ້ຖືກກັກຂັງ ບໍ່ໃນຮູບໃດກໍຮູບນຶ່ງ ເປັນເວລາ 14 ປີ ໃນໄລຍະ 20 ປີ ຜ່ານມານີ້ ແນວໃດກໍຕາມ ທ່ານນາງCLINTON ກ່າວຕໍ່ໄປວ່າ ອາດສາມາດມີ ການຕິດຕໍ່ໃນລະດັບສູງ ລະຫວ່າງ ພວກຜູ້ນຳທະຫານມຽນມາ ແລະເຈົ້າໜ້າທີ່ ສະຫະຣັດ ຮວມທັງທ່ານນາງເອງ ເວລາພວກທ່ານ ໄປຮ່ວມກອງປະຊຸມສຸດຍອດ ຂອງອົງການຮ່ວມມື ທາງດ້ານເສຖກິດ ໃນເຂດເອເຊັຽ-ປາຊີຟິກ ຫລືAPEC ໃນວັນອາທິດ ຈະມານີ້ ທີ່ສິງກະໂປ ເກົາຫລີເໜືອກ່າວວ່າເກົາຫລີ ໃຕ້ຈະໄດ້ຊົດໃຊ້ “ຄ່າເສັຍຫາຍ ຢ່າງແພງ” ສຳ ລັບການຍິງປືນໃສ່ເຮືອລາຕເວນ ຂອງເກົາຫລີ ເໜືອໃນມື້ວັນອັງຄານຜ່ານມາ ບົດວິຈານຂອງ ໜັງສືພິມ RODONG SINMUN ຊຶ່ງເປັນໜັງສືພິມ ຂອງທາງການ ເກົາຫລີເໜືອສະບັບທີ່ອອກ ໃນວັນພະຫັດມື້ນີ້ ເວົ້າວ່າ ການປະທະກັນ ໃນເຂດທະເລເຫລືອງບໍ່ແມ່ນອຸບັດຕິເຫດ ແຕ່ເປັນການຮຸກຮານ ທີ່ໄດ້ວາງແຜນໄວ້ ລ່ວງໜ້າແລ້ວຂອງເກົາຫລີໃຕ້ ບົດວິຈານເວົ້າຕື່ມວ່າ ເຫດຮ້າຍທີ່ວ່ານີ້ ແມ່ນມີວັດຖຸປະສົງເພື່ອເຮັດໃຫ້ ມີຄວາມເຄັ່ງຕຶງເພີ້ມຂຶ້ນ ແລະທຳລາຍ ບັນຍາກາດ ໃນທາງສ້າງສັນລະຫວ່າງ ປະເທດທັງສອງ ກອງທັບເກົາຫລີໃຕ້ ໄດ້ຮັບຄຳສັ່ງ ໃຫ້ຢູ່ໃນທ່າກຽມພ້ອມໃນຣະດັບສູງ ເພື່ອຮັບມື ກັບການໂຈມຕີຕອບໂຕ້ ທີ່ອາດມີຂຶ້ນ ຫລັງຈາກ ໄດ້ມີການຍິງປືນໃສ່ເຮືອ ເກົາຫລີເໜືອ ຈົນລຸກໃໝ້ເປັນໄຟ ໃນມື້ວັນອັງຄານ ຜ່ານມາ ເກົາຫລີໃຕ້ກ່າວວ່າ ຕົນໄດ້ຍິງປືນເຕືອນ ຫລັງຈາກ ເຮືອລາຕເວນ ເກົາຫລີເໜືອໄດ້ຂ້າມເຂດແດນທາງນ້ຳ ເຂົ້າໄປໃນເຂດຂອງຕົນ ໃນທະເລເຫລືອງ ກຸ່ມປົກປ້ອງສິດທິມະນຸດກຸ່ມ ນຶ່ງ ໄດ້ກ່າວຫາ ເຈົ້າໜ້າທີ່ຈີນວ່າ ທຳການລັກ ພາໂຕ ປະຊາຊົນເປັນປະຈຳ ແລະຄຸມຂັງ ພວກເຂົາເຈົ້າໄວ້ ຢ່າງຜິດກົດໝາຍ ເປັນເວລາ ຫຼາຍໆມື້ຫລືບໍ່ກໍຫລາຍໆເດືອນ ເພື່ອປ້ອງກັນ ບໍ່ໃຫ້ພວກເຂົາເຈົ້າ ນຳເອົາຄວາມບໍ່ພໍໃຈຂອງ ເຂົາເຈົ້າ ໄປຟ້ອງຕໍ່ ຣັຖບານກາງ ກຸ່ມປົກປ້ອງ ສິດທິມະນຸດ HUMAN RIGHTSWATCH ທີ່ມີສຳນັກງານ ຢູ່ນະຄອນນິວຢອກ ກ່າວໃນລາຍງານ ຂອງຕົນວ່າພວກທີ່ຖືກຄຸມຂັງ ຢູ່ບ່ອນຄຸມຂັງ ຜິດກົດໝາຍ ຫລືຄຸກມືດນັ້ນ ຫລາຍໆຄົນແມ່ນເປັນພວກທີ່ໄດ້ ສົ່ງຄຳຮ້ອງຮຽນ ໄປຍັງເຈົ້າໜ້າທີ່ ເພື່ອຂໍໃຫ້ແກ້ໄຂບັນຫາຮ້ອງທຸກ ຂອງເຂົາເຈົ້າ ແລະວ່າ ພວກທີ່ຮ້ອງຮຽນໄປ ໄດ້ຖືກລ່ວງລະເມີດທັງທາງດ້ານຮ່າງກາຍ ແລະດ້ານຈິດໃຈ ແລະຖືກຄຸມຂັງ ແບບຜິດກົດໝາຍໂດຍເຈົ້າໜ້າທີ່ຣັຖບານ ກຳລັງຮັກສາຄວາມສະງົບ ແລະສາຍລັບ ຂອງພວກເຂົາ ກຸ່ມHUMAN RIGHTS WATCH ຮຽກຮ້ອງໃຫ້ຈີນ ປິດບ່ອນຄຸມຂັງ ທີ່ຜິດກົດໝາຍເຫລົ່ານີ້ ຕຳຣວດ ປາກິສຖານ ກ່າວວ່າ ມືປືນຄົນນຶ່ງຫລືບໍ່ກໍຫລາຍກວ່ານັ້ນ ໄດ້ຍິງສັງ ຫານ ໂຄສົກກົງສຸນອີຣ່ານ ທີ່ເມືອງ PESHA WARຊຶ່ງເປັນຄົນ ປາກິສຖານ ເຈົ້າໜ້າທີ່ ກ່າວວ່າ ນາຍ ABUL HASAN JAFFRIໄດ້ຖືກຍິງຕາຍ ໃນວັນພະຫັດ ມື້ນີ້ ຂະນະທີ່ຜູ້ ກ່ຽວ ພວມອອກຈາກເຮືອນ ທີ່ຄຸ້ມGULBERG ແລະຜູ້ກ່ຽວ ເສັຽຊີວິດ ຂະນະທີ່ ຖືກນຳໂຕ ສົ່ງໂຮງພະຍາບານ ການໂຈມຕີມີຂຶ້ນເກືອບນຶ່ງປີເຕັມ ຫລັງຈາກ ພວກມືປືນ ໄດ້ລັກພາໂຕ ນັກການທູດອີຣ່ານຄົນນຶ່ງ ຂະນະທີ່ລາວ ພວມຂັບຣົດ ໄປໂຮງການຂອງ ລາວ ທີ່ເມືອງ PESHAWAR ການໂຈມຕີ ຂອງພວກຫົວຮຸນແຮງ ໄດ້ມີເພີ້ມຂຶ້ນ ໃນເຂດ ພາກຕາເວັນຕົກສຽງເໜືອຂອງປາກິສຖານ ທີ່ຕັ້ງຢູ່ຕິດກັບ ເຂດຊົນເຜົ່າ ໃກ້ໆບໍຣິເວນຊາຍແດນ ອັຟການິສຖານບ່ອນທີ່ທະຫານຣັຖບານ ພວມທຳການບຸກໂຈມຕີ ພວກກະບົດ ທາລີບານນັ້ນ ໃນມື້ວານນີ້ເຈົ້າໜ້າທີ່ກ່າວວ່າ ມີທະຫານປາກິສຖານ ຢ່າງນ້ອຍ 10 ຄົນ ໄດ້ເສັຽຊີວິດໃກ້ໆຊາຍແດນ ອັຟການິສຖານ ໃນເຫດຮ້າຍ 2 ຄັ້ງ ທີ່ເກີດຂຶ້ນທີ່ນັ້ນ ເຊີນທ່ານຟັງຂ່າວລາຍລະອຽດ ໂດຍຄລິກບ່ອນສຽງ